cimer

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Tel: 83/500-812 Fax: 500-814

e-mail: [kabinet@hevizph.hu](mailto:kabinet@hevizph.hu)

Iktatószám: HIV/178-95/2020.

Napirend sorszáma:

**Előterjesztés**

**Hévíz Város Önkormányzatának Képviselő-testülete**

**2020. július 20-ai rendkívüli nyilvános ülésére**

**Tárgy:** Hévíz város közterületein a járművel várakozás rendjéről szóló 21/2008. (X. 1.) önkormányzati rendelet módosítása ésHévíz város közterületein járművel várakozás rendjéről szóló új rendelet megalkotása

**Az előterjesztő:** Papp Gábor polgármester

**Készítette:** Nagymihály Csaba informatikus

**Megtárgyalta:** Pénzügyi, Turisztikai és Városfejlesztési Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére 40/2020. (III. 11.) Korm. rendelettel veszélyhelyzetet hirdetett ki. A várakozási díj megfizetésének a veszélyhelyzet során alkalmazandó eltérő szabályairól szóló 87/2020. (IV. 5.) Korm. rendelet 1. § *a)-b)* pontja és a veszélyhelyzet kihirdetéséről szóló 40/2020. (III. 11.) Korm. rendelet szerint a vészhelyzet ideje alatta a közterületen történő várakozást ingyenessé vált, várakozási díjat nem kellett fizetni.

A veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 69. § (1) bekezdés *b)* pontja alapján az országos közutak, valamint az állam tulajdonában álló közforgalom elől el nem zárt magánutak, terek, parkok és egyéb közterületek várakozási területeinek a járművel történő, várakozási célú használatáért 2020. július 1-jéig várakozási díjat nem kellett fizetni.

2020. július 1-én Hévíz városában a várakozási díjfizetési kötelezettség állt volna fent, de a Képviselő-testület döntése értelmében technikai okból a 22/2020. (VI.30.) Önkormányzati rendelettel az újparkolási rendszer tervezett 2020. július 15-ei bevezetéséig, kialakításáig nem állt fent a díjfizetési kötelezettség. A rendszer üzemeltetése 2020. augusztus 1-jéval tud megkezdődni, így technikai okból indokolt a díjmentes parkolás eddig történő meghosszabbítása.

Az önkormányzat által üzemeltett parkolási rendszer műszaki eszközeinek megújítása, a városban lévő 14 darab parkoló automata cseréje megtörténik.

A parkoló automaták olyan berendezésekre cserélődtek le, melyek szükségesek a későbbi okos parkolási rendszer bevezetéséhez.

Hévíz város korábbi parkoló automatái korlátozottan működőképesek voltak, nem ismerték az új érméket, az Euro-t, és nem lehet bankkártyával fizetni a parkolásért. A régi automaták gyártója már nem érhető el a piacon, ezért csere-,  ill. tartalék alkatrész sem volt elérhető az eszközökhöz.

A fentiek miatt szükséges volt az eszközök és a működtető szoftver lecserélése.

Változás az új rendszer bevezetése során, hogy a Nagyparkoló téren a sok nehézséget (a rendszer hibájából adódóan) okozó sorompós rendszer leváltásra került. A Nagyparkoló téren is automatákkal történik a várakozási díj megfizetése.

A jelenleg telepített eszközök és az újonnan bevezetett szoftver feltétlenül szükségesek az okos parkolási rendszer későbbi bevezetéséhez.

A városban 14 darab automata került cserére. A parkoló ellenőrök munkáját továbbá az új rendszer bevezetésével 3 darab PDA segíti.

Az új rendszer bevezetésével javasoljuk a korábbi rendelet hatályon kívül helyezését és új feltételek mellett új rendelet alkotását.

A tervezett okosparkolás célja, majd egy egy új parkoló használati szemlélet bevezetése lesz, amely elősegíti az önkéntes jogkövetést, és az azonnali szankcionálás helyett a bírságot megelőző türelmi idős felhívást alkalmazását, ennek kidolgozása később fog megtörténni.

Az új rendelet szerint a várakozási övezetek területén, a környezetkímélő - zöld alapszínű - rendszámmal rendelkező gépkocsik után nem kell várakozási díjat fizetni.

A várakozási övezetben január 1. és december 31. közötti időszakban a hét valamennyi napján 08:00 és 18:00 óra között köteles a díjfizetés, vagy mobiltelefonos díjfizetés. A Munka Törvénykönyvéről szóló 2012. évi I. törvény 102. § (1) bekezdésében megállapított munkaszüneti napokon, továbbá húsvétvasárnap, pünkösdvasárnap, és december 24-én a gépjárművel történő várakozás díjmentes az övezetek.

Hévíz várospolgármestere a rendelet-tervezet alapján felhatalmazást kapna a várakozóhelyek határozott időre, legfeljebb 1 évre szóló bérletbe adására, eseti megállapodás alapján. A bérleti díj összegére a Pénzügyi, Turisztikai és Városfejlesztési Bizottság tesz javaslatot.

Javasoljuk a régi rendelet szerinti bérletek (288 darab érvényes bérlet 2021. január 31-ig) további megtartását, 2020. évre változatlan feltételekkel, a 2021. évre átdolgozandó bérlet koncepciót javasolt október 31-ig kidolgozni. Javasolt megszűntetni a Nagyparkoló téren az üzletenként egy térítésmentes bérlet kiadását, a már kiadott bérletek érvényessége megmarad 2021. január 31-ig.

Az augusztus 1. után kiállított bérletek un. virtuális bérletek, forgalmi rendszámra kerülnek kiadásra, papír alapú bérletek nem kerülnek kiállításra, de régi papír alapú bérletek azok lejártáig érvényesek. A bérlet alapján történő várakozás ellenőrzése rendszám alapján, elektronikus úton történik, régi bérletnél azt továbbra is ki kell helyezni szélvédő mögé.

Javasolt a várakozási díj mértékének emelése.

Javaslat Nagyparkoló téren, továbbá a város teljes területén az első órai várakozás ingyenességének megszűntetése, ezzel többletbevételhez jutunk, mely forrása lehet a rendszer tovább fejlesztése.

Javasolt megszűntetni az ingyenes várakozást a Kossuth utcai parkolóhelyeken és a Zrínyi utcai (templom parkolóban), ingyenes várakozási lehetőség csak a József Attila utcában az orvosi rendelő előtt kijelölt parkolóhelyeken maradna fenn, továbbá a mozgáskorlátozottak esetében korlátozással (1. § (3) bek.), és zöldrendszámos gépjárműveknél.

Megszűnne a Petőfi utcában az élelmiszer áruház előtt kijelölt 4 db parkolóhelyen a várakozási díj megfizetése nélkül, parkoló tárcsa kihelyezésével, legfeljebb 60 perc időtartamra (türelmi idő 5 perc) történő parkolás.

A várakozási díj a parkoló automatával működtetett parkolóhelyeken a várakozás megkezdésekor - minimum 15 perc időtartamot alapul véve – fizetendő. A várakozási díjat a parkoló automatánál az ott megjelölt pénzérmékkel készpénzben, bankkártyával, egyéb bankkártyát helyettesítő fizetési applikációval, a nemzeti mobil fizetési rendszeren keresztül, valamint a parkolási ellenőrnél bankkártyával lehet kifizetni.

A parkoló automatáknál készpénzes vagy bankkártyás és a parkolási ellenőrnél történő bankkártyás fizetés esetén a várakozási díj megfizetésének regisztrálása a gépjármű forgalmi rendszáma alapján, elektronikus úton történik, a kapott bizonylatot nem szükséges a gépjármű szélvédője mögé elhelyezni, a mobilfizetési szolgáltatás igénybevétele esetén a várakozás megkezdését követően azonnal a mobiltelefonos hívást, szöveges üzenetküldést kell elindítani, a gépjárművet csak a visszaigazoló szöveges üzenet megérkezését követően lehet a várakozóhelyen hagyni.

A várakozási díj megfizetését a parkolási ellenőr elektronikus úton ellenőrzik majd. Ezért volt szükség a munkájuk segítésére, 3 db PDA beszerzésére.

A várakozási díj megfizetése nélkül várakozó gépjárműkre vonatkozó a pótdíj megfizetésre vonatkozó rendelkezéseket a közúti közlekedésről szóló 1988. évi I. törvény szerint alkalmazzuk ezért a pótdíjak forint összegének szabályozása nem indokolt, a pótdíj összegét az információs táblán viszont fel kell tűntetni.

Az új rendszer bevezetésével a várakozási díjak és a bérletek összegének emelését javasoljuk. Az önkormányzat költségvetésében fennálló hiány pótlása és a 4 fő Parkolási Iroda dolgozójának dologi és személyi kiadásainak fedezése érdekében.

A javaslatot a rendelet-tervezet 2. melléklete tartalmazza.

A rendelet tervezet alapján az új automaták és rendszer üzembe helyezésével javasoljuk az új parkolási rendelet megalkotását.

Javasolt a Parkolási Iroda átköltöztetése az ügyfélszolgálati feladatok céljára a 8380 Hévíz, Kossuth Lajos u. 5. szám (gyógyszertár alatti helyiségek) alatti címre, itt a háttériroda is biztosítható. A Flavius Üzletházban lévő irodák bérletének szerződés szerinti augusztus 1-től számított 90 napos felmondásával.

A kiépített rendszer jelenleg első lépcsője az okosparkolás rendszerének, viszont annak megvalósítása további beruházást igényel, amelynek a bevétel kiesés miatt jelen pillanatban a fedezete nem tervezhető, így számolni kell 2021. évben a parkolási rendszer további bérletével vagy megváltásával (megvásárlásával).

Javasolt a fizető parkolók bővítése a Kossuth Lajos utcai sportparkoló és a Széchenyi István utca Kölcsey Ferenc utca és Ady Endre utca közötti szakaszán a díjköteles várakozás rendszerének kidolgozását.

Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet szerint ennek érdekében lefolytatandó megelőző eljárás a következő:

*35.14. Várakozási övezetnek olyan területet szabad kijelölni, amelynek teljes úthálózatán az útterületen rendelkezésre álló várakozóhelyek száma a várakozási igényektől jelentősen elmarad, és az igények kielégítése csak feltételekkel érhető el. A várakozás feltételeit (időszak, időtartam, várakozási díj, a 35.10. pont szerint a díjfizetés módja) kiegészítő táblán kell jelezni.*

*35.15. a) A díjfizetési kötelezettség olyan várakozási területen, olyan időszakra (tervezett időszak) rendelhető el, amelyen az adott időszakban a járművek várakozására alkalmas helyek átlagos foglaltsága (a továbbiakban: telítettség) a 70%-ot meghaladja. A díjfizetési kötelezettség tervezett időszaka a várakozási szokások befolyásolására, előtte-utána 2 órával kibővíthető.*

*A telítettség megállapításánál figyelembe kell venni az alábbi szempontokat:*

*aa) a várakozási díj megfizetésének kötelezettsége a naptári év napjai legalább 50%-án fennáll, és*

*ab) a legalább 100 darab várakozóhely működik a területen, és*

*ac) a telítettség legalább 20%-a két óránál rövidebb idejű parkolási igénnyel lép fel.*

*35.15. b) A várakozási övezetként kijelölt területnek egybefüggőnek, a szabályozásnak egységesnek, a terület határainak egyértelműnek kell lennie. Amennyiben a várakozási területen a közterületeknek nem azonos a tulajdonosa, abban az esetben a tulajdonosok előzetes egymás közötti megállapodását követően lehet csak bevezetni a díjfizetési kötelezettséget. Ebben az esetben a tulajdonosok (az általuk megbízott üzemeltetők) kötelesek bármely - azonos tarifaövezetben levő - parkolóautomatánál váltott parkolójegyet elfogadni.*

*A telítettség mértékét*

*ba) új díjfizetési kötelezettség elrendelését megelőzően kell megállapítani a változás által érintett teljes területen, a következők szerint:*

*bd) a mérést a tulajdonos önkormányzat megrendelésére megfelelő - a Magyar Mérnöki Kamara által igazolt - jogosultsággal rendelkező szakember bevonásával kell elvégezni,*

*be) a díjfizetési kötelezettség alá eső teljes területen a közcélra használható várakozóhelyeken, külön felvéve a tiltott módon várakozók számát,*

*bf) a mérés időpontját a legnagyobb forgalmú évszakban, két egymást követő héten, a tervezett díjfizetési időszaknak megfelelően kell kijelölni,*

*bg) a mérést a tervezett díjfizetési időszakban legalább óránként kell elvégezni,*

*bh) a mérés során a közcélú várakozóhelyeken elhelyezett járművek számát a tiltott módon várakozók számával meg kell növelni és a kapott eredményt - mint összes várakozási igényt - kell a rendelkezésre álló várakozóhelyek számához viszonyítani (%).*

*35.15. c) A mérést és eredményét - időbélyeggel vagy időazonosítóval ellátott fényképfelvételekkel együtt - is dokumentálni kell és 5 évig meg kell őrizni. A díjfizetési kötelezettséggel rendelkező területet határoló területen - amennyiben ott parkolási feszültség jelentkezik - korlátozott várakozási övezet kijelölésével, vagy a díjfizetési övezetben degresszív, progresszív, lépcsős díjrendszer alkalmazásával szükséges szabályozni.*

**I. Rendelet-tervezet részletes indokolás**

**Hévíz város közterületein a járművel várakozás rendjéről szóló 21/2008. (X. 1.) önkormányzati rendelet módosításához**

1. § A díjmentesség szabályozása.

2. § Hatályba lépésről és hatályon kívül helyezésről rendelkezik.

**II. Rendelet-tervezet részletes indokolás**

**a Hévíz város közterületein a járművel várakozás rendjéről szóló új önkormányzati rendelet tervezetéhez:**

1. § A rendelet hatályát tartalmazza

2. § A várakozási övezetekre vonatkozó szabályokról rendelkezik.

3. § polgármester részére biztosít felhatalmazást bérletek kibocsátására.

4. -5. § A bérletek rendszerét szabályozza.

6. -8. § A várakozási díj megfizetését és annak ellenőrzését tartalmazza.

9. § A várakozási engedélyek szabályozása.

10. § átmeneti rendelkezés, mely a már kiadott bérletek érvényességét szabályozza.

11. § Hatályba lépésről és hatályon kívül helyezésről rendelkezik.

Tisztelt Képviselő-testület!

Kérem, az előterjesztést megtárgyalni és az alábbi kettő rendelet tervezetet és határozati javaslatokat elfogadni szíveskedjenek!

A rendelet-alkotás minősített a határozathozatal egyszerű szótöbbséget igényel.

**2.**

**I. rendelet-tervezet**

**Hévíz Város Önkormányzat Képviselő-testületének**

**../…. (.. . ..) önkormányzati rendelete**

**Hévíz város közterületein a járművel várakozás rendjéről szóló Hévíz Város Önkormányzat Képviselő-testületének 21/2008. (X. 1.) önkormányzati rendelete módosításáról**

Hévíz Város Önkormányzat Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, Magyarország Alaptörvényének 32. cikk (1) bekezdés *a)* pontjában meghatározott feladatkörében eljárva a következőket rendeli el:

**1. §** A Hévíz város közterületein a járművel várakozás rendjéről szóló Hévíz Város Önkormányzat Képviselő-testületének 21/2008. (X. 1.) önkormányzati rendelet (továbbiakban Ör.) a következő1/C §-al egészül ki.

*„1/C. § Hévíz város területén várakozási övezetekben (fizető parkolók) a várakozás 2020. augusztus 1-ig díjmentes.”*

**2. §** Ez a rendelet a kihirdetését követő napon lép hatályba, és hatálybalépését követő napon hatályát veszti.

|  |  |
| --- | --- |
| dr. Tüske Róbert | Papp Gábor |
| jegyző | polgármester |

**II. rendelet-tervezet**

**Hévíz Város Önkormányzat Képviselő-testületének**

**…./…. (…..) önkormányzati rendelete**

**Hévíz város közterületein a járművel várakozás rendjéről**

Hévíz Város Önkormányzat Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, Magyarország Alaptörvényének 32. cikk (1) bekezdés *a)* pontjában meghatározott feladatkörében eljárva a következőket rendeli el:

***A rendelet hatálya***

**1. §** (1)A rendelet hatálya kiterjed a helyi közutakon, a helyi önkormányzat tulajdonában álló közforgalom elől el nem zárt magánúton, valamint tereken, parkokban és egyéb közterületekenkijelölt várakozóhelyekre, valamint a kijelölt védett várakozási övezetekre.

(2) A rendelet személyi hatálya kiterjed a rendeletben megjelölt várakozó helyet (fizető parkolót) igénybe vevő gépjármű üzembentartójára. Üzembentartó a jármű forgalmi engedélyébe bejegyzett tulajdonos vagy üzembentartó.

(3) Amennyiben a parkolási zónában kihelyezett tábla másként nem rendelkezik, a mozgáskorlátozottak által vezetett, vagy őket szállító járművek a várakozási övezetek területén - kivéve a Nagyparkoló tér területét - a mozgáskorlátozotti igazolvány látható kihelyezésével, időkorlátozás nélkül várakozhatnak. A Nagyparkoló tér várakozási övezet területén a mozgáskorlátozottak által vezetett, illetve az őket szállító járművekre az 1/1975. (II. 5.) KPM-BM együttes rendelet (a továbbiakban: KRESZ) 41. § (3)-(5) bekezdés előírásai az irányadók.

(4) Hévíz város közigazgatási területén a díjköteles közúti járművel történő várakozási (parkolási) közszolgáltatást Hévíz Város Önkormányzat (a továbbiakban: parkoló-rendszer üzemeltetője) üzemelteti (8380 Hévíz, Kossuth Lajos u. 1.). A parkoló-rendszer üzemeltetője képviseletében a Parkolási Iroda és parkoló ellenőr jár el.

***A várakozási övezetek***

**2. §** (1) A várakozási övezetek területén, a környezetkímélő (ezért a vonatkozó jogszabályokban meghatározott különleges - zöld alapszínű - rendszámmal rendelkező) gépkocsik után nem kell várakozási díjat fizetni.

(2) A várakozási övezetek: a KRESZ 15. § (1) bekezdésének *c)* pontjában meghatározott módon kijelölt - és e rendelet *1. mellékletével* megállapított - olyan körülhatárolt területek (fizető parkolók), amelyek január 1. és december 31. közötti időszakban - a (3) bekezdésben foglalt kivétellel - a hét valamennyi napján 8:00 és 18:00 óra között díjfizetés (várakozási díj), vagy mobiltelefonos díjfizetés ellenében használhatók.

(3) A Munka Törvénykönyvéről szóló 2012. évi I. törvény 102. § (1) bekezdésében megállapított munkaszüneti napokon, továbbá húsvétvasárnap, pünkösdvasárnap, és december 24-én a gépjárművel történő várakozás díjmentes.

(4) Fizető parkolókat a KRESZ 112/d és 112/e ábra szerinti „Várakozó övezet” illetve „Várakozó övezet vége” jelzőtáblával, valamint az alatta elhelyezett, a díjfizetési kötelezettségre és annak módjára utaló kiegészítő táblával kell megjelölni.

(5) A fizető parkolókat jelölő kiegészítő táblán - a nem magyar anyanyelvűeknek is jól érthető módon - lehetőség szerint rajzjellel piktogrammal – fel kell tűntetni:

*a)* az adott helyen várakozás díjfizetési kötelezettségét;

*b)* a díjfizetés időszakát;

*c)* a várakozási díj összegét jármű-fajtánként;

*d)* a pótdíj összegét;

*e)* a fizetés módját (készpénz, bankkártya, mobiltelefon),

*f)* a nem őrzött parkolóra utalást;

*g)* a működtető nevét és elérhetőségét (ügyfélszolgálat),

*h)* a díj szedését szabályozó jogszabály megjelölését.

(6) A várakozóhely használat alatt a fizető parkoló-rendszer üzemeltetője nem biztosítja a gépjármű őrzését, és nem felel a gépjárműben keletkezett, neki nem felróható károk megtérítéséért, továbbá a gépjármű eltulajdonításáért.

**3. §**. A polgármester felhatalmazást kap a várakozóhelyek határozott időre, legfeljebb 1 évre szóló bérletbe adására, eseti megállapodás alapján. A bérleti díj összegére a Pénzügyi, Turisztikai és Városfejlesztési Bizottság tesz javaslatot.

***A bérletek***

**4. §** (1) A várakozási övezetben hévízi lakossági bérlet vásárolható, melyre hévízi bejelentett lakóhellyel rendelkező magánszemélyek jogosultak.

(2) Az önkormányzat intézményeivel, gazdasági társaságaival foglalkoztatási viszonyban állók a tulajdonukban, használatukban álló, egy személygépkocsira, vagy motorkerékpárra, intézményi alkalmazotti bérletet vásárolhatnak. A foglalkoztatási jogviszony fennállását igazolni kell.

(3) A nem lakossági foglalkoztatotti bérlet használatára az (1) és (2) bekezdés hatálya alá nem tartozó természetes és jogi személyek jogosultak, akik hévízi üzlettel rendelkeznek, illetve Hévízen működő gazdálkodó szervezetekben, intézményekben alkalmazottak és Hévízen állnak foglalkoztatási jogviszonyban. Az üzletműködtetést vagy a foglalkoztatási jogviszonyt igazolni kell a vonatkozó engedély, irat, munkáltatói igazolás bemutatásával.

(4) Nem lakossági „P” jelű éves bérlet váltható a Nagyparkoló térre.

(5) Nem lakossági városi „V” jelű bérlet váltható e rendelet 1. és 2. mellékletében meghatározottak szerint.

(6)A polgármester felhatalmazást kap, hogy a Nagyparkoló tér területén belül kijelölje a nem lakossági bérlettel rendelkezők által kizárólagosan használt várakozóhelyeket a bérlet érvényességének időtartamára.

**5. §** (1) A rendelet hatálybalépését követően kiállított bérletek nem papíralapú bérletek (elektronikus bérlet), azok forgalmi rendszámra elektronikusan kerülnek kiadásra.

(2) A bérlet alapján történő várakozás ellenőrzése rendszám alapján, elektronikus úton történik.

(3) **A bérlet vásárlásakor nyugta kerül kiállításra, papír alapú bérletet nem.** A nyugta tartalmazza a bérlet érvényességét.

(4) A bérletek a *1. mellékletben* meghatározottak szerint érvényesek a várakozási övezetekben.

(5) A bérleteket a fizető parkoló-rendszer üzemeltetője - az ügyfélszolgálati irodában - adja ki annak, aki parkolási, várakozási díj és pótdíj hátralékkal nem rendelkezik és a bérlet jogosultsági feltételeit a rendelet szerint igazolja.

(6) Az éves bérlet érvényességi ideje tárgyév január 1-jétől a következő év január 31. napjáig szól.

***A várakozási díj megfizetése és megfizetésének ellenőrzése***

**6. §** (1) A várakozási díj mértékét, valamint a bérletek árát a rendelet *2. melléklete* állapítja meg.

(2) A minimálisan megfizetendő várakozási díj összegére a közúti közlekedésről szóló 1988. évi I. törvény (a továbbiakban: Kkt.) 15/A. § (7) bekezdésében foglaltakat kell alkalmazni.

(3) A polgármester - a rendező szerv kérelmére - eseti jelleggel, egyedi elbírálás alapján a várakozási övezetet érintő rendezvények esetén, az övezeti várakozási díjat alkalmazva kizárólagosan parkolási célra csoportos fizetésre is megállapodást köthet.

**7. §** (1) A várakozási díj a parkoló automatával működtetett parkolóhelyeken a várakozás megkezdésekor - minimum 15 perc időtartamot alapul véve – fizetendő,

*a)* a várakozási díjat a parkoló automatánál az ott megjelölt pénzérmékkel készpénzben, bankkártyával, egyéb bankkártyát helyettesítő fizetési applikációval, a nemzeti mobil fizetési rendszeren keresztül, valamint a parkolási ellenőrnél bankkártyával lehet kifizetni;

*b)* a parkoló automatánál a várakozási díj fizetése a parkoló automatán feltüntetett telefonszámok mobiltelefonnal történő hívásával vagy szöveges üzenet (SMS) küldésével is történhet.

*c)* amennyiben a mobiltelefonon keresztül történő várakozási díj fizetése a szolgáltatás elérhetőségének hiánya miatt nem lehetséges, az igénybevevő a parkolást a parkoló automatánál vagy a parkolási ellenőrnél köteles kifizetni.

(2) A várakozás megkezdését követően:

*a)* a parkoló automatáknál készpénzes vagy bankkártyás és a parkolási ellenőrnél történő bankkártyás fizetés esetén a várakozási díj megfizetésének regisztrálása a gépjármű forgalmi rendszáma alapján, elektronikus úton történik, a kapott bizonylatot nem szükséges a gépjármű szélvédője mögé elhelyezni;

*b)* mobilfizetési szolgáltatás igénybevétele esetén a várakozás megkezdését követően azonnal a mobiltelefonos hívást, szöveges üzenetküldést kell elindítani, a gépjárművet csak a visszaigazoló szöveges üzenet megérkezését követően lehet a várakozóhelyen hagyni.

(3) A várakozási díj megfizetését a parkolási ellenőr elektronikus úton ellenőrzi. A várakozási díj és pótdíj megfizetésére a Kkt. 15/C. § (1)-(3) bekezdésében, 15/D. § (1) bekezdésében meghatározott rendelkezéseket kell alkalmazni.

(4) A várakozási díjat és a pótdíjat a parkoló-rendszer üzemeltetője szedi be.

**8. §** (1) A várakozási díj megfizetése nélkül vagy bérlet nélkül vagy a bérlet érvényességi *1. melléklet* szerinti szabályok megszegésével várakozó gépjárműre (szélvédőjére) helyezve, a parkoló ellenőr a várakozási díj megfizetésének hiányára, a bérlethasználati szabály megsértésére utaló, a várakozási díj és pótdíj megfizetésére vonatkozó írásbeli felhívást helyez el, színes vízhatlan csomagban, az időpont és a gépjármű rendszámának az elektronikus parkolási rendszerben történő rögzítése mellett.

(2) Az (1) bekezdés szerinti intézkedés dokumentálására a képrögzítő eszközt lehet igénybe venni.

(3) A parkoló-rendszer üzemeltetője, üzemidőben, a várakozási díj és a pótdíj megfizetését is biztosító, továbbá a fogyasztói panaszokat intéző, a város területén fenntartott ügyfélszolgálatot működtet. Az (1) bekezdés szerinti felhívásnak az ügyfélszolgálat elérhetőségét tartalmaznia kell.

(4) Az ügyfélszolgálati feladatokat a Hévíz Város Önkormányzat Parkolási Iroda látja el, a 8380 Hévíz, Kossuth Lajos u. 5. szám alatti címen.

**9. §** (1) Az önkormányzat, mint a várakozó helyek üzemeltetője rendezvényi, közszolgálati, közmű-szolgáltatási célból parkolási engedélyt bocsát ki határozott időre (nap, hét, év). Az éves engedélyek a kiadás napjától a kiadás évét követő év március 1. napjáig érvényesek.

(2) A parkolási engedélyek - ide nem értve a napi érvényességűt - tárcsa használatával legfeljebb 2 óra időtartamú díjfizetés nélküli várakozásra jogosítanak.

(3) A közszolgálati, közszolgáltatási célú térítésmentes parkolási engedélyek kiadására átruházott hatáskörben a polgármester jogosult, azokról nyilvántartást a parkolási iroda vezet.

(4) A polgármester felhatalmazást kap, hogy reprezentációs célból éves érvényességű parkolási engedélyt nyújtson, azokról nyilvántartást a polgármesteri hivatal vezet. E célra rendelkezésre álló keret évi 20 parkolási engedély.

(5) A rendezvényi célú parkolási engedély napi (több napra is vonatkozó) érvényességű lehet, díja 500,- Ft/nap, értékesítését, kiadását és nyilvántartását a parkolási iroda intézi, kiadását a polgármester vagy a Festetics György Művelődési Intézmény kezdeményezheti.

(6) Az (3) bekezdés szerinti parkolási engedély kérelemre, a közszolgálati, közszolgáltató, közműszolgáltató szerv tulajdonában, üzemben tartásában lévő járműre a forgalmi engedély bemutatása után adható ki. Az önkormányzati szerv, intézmény dolgozójának tulajdonát képező, üzemben tartásában lévő járműre parkolási engedély a szerv vezetőjének kérelmére adható abban az esetben, ha dolgozó a szerv közfeladatának ellátása során saját gépjármű használatára kötelezett és ezt a szerv vezetője igazolja. A Hévíz Város Önkormányzat vagy intézménye tulajdonát képező, üzemben tartásában lévő közfeladat ellátásra szolgáló járműre, mint közszolgálati járműre éves parkolási engedély kiadására a (3) bekezdést kell alkalmazni.

(7) Egészségügyi (közszolgálati) parkolási engedélyt a területi kötelezettséget vállaló háziorvos és gyermekorvos, illetve ezek asszisztense, a védőnő, az általa megjelölt egy darab személygépkocsira kaphat kérelmére.

(8) Az (3) bekezdés szerint parkolási engedélyt kaphat kérelmére a Hévízen működő egyház képviselője, a (6) bekezdés alkalmazása nélkül.

(9) A várakozási területen a közúti közlekedésről szóló törvény szerint, a megkülönböztető fény- és hangjelzéssel jogszerűen felszerelt jármű díjfizetés és időtartam korlátozás nélkül várakozhat.

(10) Tárcsa alkalmazása esetén a várakozás megkezdésének időpontját a gépjármű első szélvédő üvege mögött - kívülről teljes egészében jól látható módon - elhelyezett tárcsán jelezni kell. A tárcsa jelzését a jármű eltávozása nélkül megváltoztatni tilos.

(11) A parkolási engedélyt kérelmező a polgármester átruházott hatáskörében hozott döntésének felülvizsgálatát kezdeményezheti a döntés meghozatalától számított 15 napon belül a Képviselő-testületnél. A Képviselő-testület a felülvizsgálatról a soron következő ülésén dönt.

***Átmeneti rendelkezések***

**10. §** (1) A rendelet *2. mellékletének* bérletekre vonatkozó szabályai és árai, a 21/2008. (X.1.) önkormányzati rendelet alapján kiváltott bérletek érvényességét nem érintik, azok lejáratukig használhatók.

(2) A Nagyparkoló téri várakozásra a 21/2008. (X.1.) önkormányzati rendelet alapján az üzletenként egy térítésmentesen kiadott bérlet 2020. augusztus 31-ig érvényes, erről a bérlet jogosultját 2020. augusztus 15-ig ki kell értesíteni.

***Záró rendelkezések***

**11. §** (1) A rendelet 2020. augusztus 1-én lép hatályba.

(2) A rendelet hatályba lépésével egyidejűleg hatályát veszti Hévíz város közterületein a járművel várakozás rendjéről szóló 21/2008. (X. 1.) önkormányzati rendelet.

dr. Tüske Róbert Papp Gábor

jegyző polgármester

*1. melléklet … /…. (…) önkormányzati rendelethez*

***Várakozási övezetbe sorolt területek***

**I. Zóna (piros)**

|  |
| --- |
| **Nagyparkoló tér** |
| A zónában a nem lakossági P bérlet érvényes. |
| A zónában a hévízi lakossági, valamint az intézményi alkalmazotti bérlet és a nem lakossági V bérlet nem érvényes. |
| A zónában a „Hévíz Kártya” használata korlátlan ingyenes parkolást biztosít. |

|  |
| --- |
| **Petőfi Sándor utca** |
| Hévízi lakossági bérlet, a nem lakossági V bérlet legfeljebb 1 óra időtartamú parkolásra jogosít, várakozási díj megfizetése nélkül parkolási tárcsa kihelyezésével. |
| Az élelmiszer áruház előtt kijelölt 4 db parkolóhelyen várakozási díj megfizetése nélkül, parkoló tárcsa kihelyezésével, legfeljebb 60 perc időtartamra (türelmi idő 5 perc) lehet parkolni. A tárcsán a parkolás megkezdésének idejét kell beállítani! |
| A nem lakossági foglalkoztatotti valamint az intézményi alkalmazotti bérlet a zónában nem érvényes. |

|  |
| --- |
| **Ady Endre utca** |
| A zónában a bérletek nem érvényesek. |

**II. Zóna (sárga)**

|  |
| --- |
| **Honvéd utca,** |
| **Park utca,** |
| **József Attila utca,**  Ingyenes várakozási lehetőség biztosított a József Attila utcában az orvosi rendelő előtt kijelölt parkolóhelyeken, legfeljebb naponta 1 óra időtartamra a gépjármű forgalmi rendszám regisztrálásával. |
| **Széchenyi István utcai 58 férőhelyes parkoló** (víztoronynál) |
| |  | | --- | | **Zrínyi Miklós utca 1. szám alatti parkoló,** | | A **Kossuth Lajos utcának a Széchenyi István utca - GAMESZ étterem közötti szakasza**, | |
| A zónában a Hévízi lakossági bérlet és a nem lakossági V bérlet korlátlan idejű parkolásra jogosít kivéve a József Attila utca Honvéd utca és Rózsa köz közötti szakaszát. |
| A zónában az önkormányzati intézményi alkalmazotti bérlet munkanapokon jogosít várakozásra, kivéve a József Attila utca Honvéd utca és Rózsa köz közötti szakaszát. |
| A nem lakossági foglalkoztatotti bérlet a Park utcában, a Honvéd utcában, a József Attila utcában éves érvényességgel, a Széchenyi utcai 58 férőhelyes parkolóban szeptember 1-június 30-ig várakozásra jogosít, kivéve a József Attila utca Honvéd utca és Rózsa köz közötti szakaszát. |
| Az egészségügyi dolgozók térítésmentesen kizárólag az orvosi rendelő udvarán parkolhatnak. |
|  |
| A **József Attila utca - Honvéd utca - Rózsa köz közötti szakaszon (orvosi rendelő)** |
| A zónában várakozási díj megfizetése nélkül, jegyváltás ellenében, tárcsa kihelyezésével, legfeljebb 60 percig (türelmi idő 5 perc) lehet parkolni. A tárcsán a parkolás megkezdésének idejét kell beállítani! A tárcsa 200 Ft-os áron a Parkolási Irodán váltható meg. A zónában a bérletek nem érvényesek. |

A „Hévíz Kártya” vendég elégedettséget növelő települési kártya, amelyet a Hévízi Turisztikai Nonprofit Kft (8380 Hévíz, Rákóczi utca 2.) értékesít.

*2. melléklet a …/….. önkormányzati rendelethez*

***A várakozási díj mértéke, valamint a bérletek ára***

**I. A várakozási övezetbe sorolt területeken a várakozás díja**

**1. Díjosztályok**

A közúti járműveket az alábbi díjosztályokba kell besorolni:

*A) díjosztály*

Az 5,50 m-nél nem hosszabb gépjárművek és három vagy négykerekű motorkerékpárok.

(Személygépkocsik, vegyes használatú járművek és kisteherautók, lakóautók stb.)

**2. Várakozási díj óránként**

|  |  |
| --- | --- |
| **Zóna** | Díjosztály A |
| I. Zóna (piros) | 400 Ft/óra |
| II. Zóna (sárga)) | 300 Ft/óra |

Az árak az ÁFÁ-t tartalmazzák. A parkolás üzemeltetője jogosult minden egyes kiküldött fizetési felszólítás után kezelési költséget felszámolni, mely magában foglalja az ügyviteli és a postai költségeket.ÁFÁ-t csak a várakozási díj tartalmaz.

**II. A bérletek árai**

|  |  |  |
| --- | --- | --- |
| **A** | B | C |
| **Bérlet megnevezés** | Időtartam | Összeg (Ft) |
| Hévízi lakossági 4. § (1) bek. | éves | 4 000 |
| Önkormányzati intézményi alkalmazotti 4. § (2) bek. | éves | 4 000 |
| Nem lakossági, foglalkoztatotti 4. § (3) bek. | éves | 4 000 |
| Nem lakossági P 4. § (4) bek. | éves | 10 000 |
| Nem lakossági városiV 4. § (5) bek. | éves | 10 000 |

A bérletek érvényessége tárgy év január 1-jétől következő év január 31-ig tart. Bérlet csere díja (elveszett bérlet, gépjármű csere) 500 Ft. A bérletek korlátozásait az 1. melléklet tartalmazza. A bérletek ára az ÁFÁ-t tartalmazza.

**1. Határozati javaslat**

1. Hévíz Város Önkormányzat Képviselő-testülete a jogelőd tulajdonos LI-MAX Ingatlanhasznosító Kft.-vel 2015. augusztus 28. napján kötött, majd a  HOSER Kereskedelmi és Szolgáltató Kft. jogutódlását elismerő, 2019. május 10. napján kelt nyilatkozattal módosított  bérleti szerződést, amelynek tárgya a Flavius Üzletházban irodák bérlete a Parkolási Iroda elhelyezésének céljára, kezdeményezi közös megegyezéssel 2020. augusztus 31-ei hatállyal megszűntetni.

2. A Képviselő-testület jóváhagyja, hogy amennyiben a bérbeadó a 1. pont szerinti megszűntetést 2020. július 25-ig nem fogadja el, akkor a polgármester a 2015. augusztus 28. napján kelt szerződés  3. pontja alapján a bérleti szerződést 2020. október 31-ei határidőre felmondja.

Felelős:           Papp Gábor polgármester

Határidő:         1. pontra 2020. július 25

                        2. pontra 2020. július 31.

**2. Határozati javaslat**

1. Hévíz Város Önkormányzat Képviselő-testülete elrendeli
2. a Kossuth Lajos utcai sportparkoló
3. Széchenyi István utca déli oldal Kölcsey Ferenc utca és Ady Endre utca közötti szakasza
4. Jókai Mór utca
5. Helikon utca
6. Tavirózsa utca
7. Ady Endre utca 7-33. házszámok közötti szakaszán

a díjköteles várakozás rendszerének kidolgozását, (a szükséges telítettség vizsgálat elvégzését) a szükséges technikai beruházás megvalósíthatóságának kidolgozását.

Felelős: Papp Gábor polgármester

Határidő: 2020. november 30.

1. A Képviselő-testület felhatalmazza a polgármestert, hogy a Jókai Mór utcai járdán részben, két kerékkel történő parkolás biztosítása érdekében a szükséges intézkedést megtegye és e parkolóhelyeket a Hévíz város közterületein a járművel várakozás rendjéről szóló önkormányzati rendelet alapján határozott időre bérbe adja.

Felelős: Papp Gábor polgármester

Határidő: 2020. augusztus 1.

**I. rendelet-tervezet**

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Hévíz város közterületein a járművel várakozás rendjéről szóló rendelet 21/2008. (X. 1.) önkormányzati rendelete módosításáról

**Társadalmi-gazdasági hatása:** a díjmentes parkolás fenntartása időlegesen

**Költségvetési hatása**: nem becsülhető bevétel kiesés

**Környezeti, egészségi hatása**: Nincs

**Adminisztratív terheket befolyásoló hatása**: nem működik a fizető parkolás adminisztrációs rendszere

**Egyéb hatása**: Nincs

**A rendelet megalkotásának szükségessége**: technikai eszköz hiányában szükséges intézkedés

**A rendelet megalkotása elmaradása esetén várható következmények**: jogbizonytalanság

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**II. rendelet-tervezet**

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Hévíz város közterületein a járművel várakozás rendjéről szóló rendelet alkotása

**Társadalmi-gazdasági hatása:** A várakozási díjak és a bérletek árának emelése hozzájárul a város költségvetési hiányának a 4 fő Parkolási Iroda dolgozó dologi és személyi juttatásainak biztosításához.

**Költségvetési hatása**: A várakozási díjak és a bérletek árán emelése hozzájárul a város költségvetési hiányának csökkentéséhez, a parkolóhelyekkel történő gazdálkodáshoz.

**Környezeti, egészségi hatása**: Nincs

**Adminisztratív terheket befolyásoló hatása**: az új rendszer bevezetésével a várakozási díj megfizetését a parkolási ellenőr elektronikus úton ellenőrzik, ez az adminisztratív terheket csökkentheti.

**Egyéb hatása**: Nincs

**A rendelet megalkotásának szükségessége**: A városban eddig működött parkolási rendszer felülvizsgálatát követően indokolt új szabályozás megalkotása, az új eszközök hatékonyabb parkolási rendszer üzemeltetését biztosítják és a hosszútávon bevezetésre tervezett okos parkolási rendszer bevezetését segítik elő.

**A rendelet megalkotása elmaradása esetén várható következmények**: jogbizonytalanság

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Nagymihály Csaba** | **ügyintéző** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **jegyző**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |